**ROMÂNIA**

**CONSILIUL LOCAL AL MUNICIPIULUI BRAŞOV**

**POLIŢIA LOCALĂ BRAŞOV**

Str. N. Bălcescu nr. 62-64 Braşov 500019 Tel 0368/004179, fax.0368/457012, **0268.954**

Operator de date înregistrat la A.N.S.P.D.C.P. sub nr.11523/2009

**Compartiment Relații Publice Nr. înregistrare: 19136/19.05.2025**

**Comunicat de presă**

**Intervenție promptă a unui polițist local aflat în timpul liber: șofer suspect oprit după o tamponare și tentativă de fugă**

În seara zilei de 16 mai, Duția Narcis Gheorghe Adrian, polițist local în cadrul Serviciului Circulație Rutieră, aflat în timpul liber, a observat producerea unei coliziuni ușoare între două autoturisme în proximitatea unui supermarket de pe Șoseaua Cristianului. Unul dintre conducătorii auto implicați, manifestând un comportament suspect și vizibil dezorientat, a părăsit în grabă locul accidentului.

Intuind un posibil pericol pentru ceilalți participanți la trafic, polițistul local, deși nu se afla în exercitarea atribuțiilor de serviciu, a intervenit fără ezitare și a urmărit autoturismul, găsindu-l imobilizat într-o zonă în care se desfășurau lucrări de reabilitare a infrastructurii.

A apelat imediat SNUAU 112, furnizând toate detaliile relevante cu privire la incident și locația exactă a autoturismului. Până la sosirea echipajului Poliției Municipiului Brașov ce a preluat cazul, colegul nostru a supravegheat conducătorul auto, care s-a încuiat în interiorul vehiculului, refuzând inițial să coopereze.

Prin acțiunea sa promptă și implicată, polițistul local Duția Narcis Gheorghe Adrian a demonstrat că spiritul civic și responsabilitatea nu țin cont de uniformă sau program.